KalPalle kolme tärkeää jatkosopimusta



KalPa rakentaa tulevan kauden joukkuettaan kovalla tahdilla ja kuopiolaisjoukkue on tehnyt jatkosopimuksen kolmen viime kauden runkopelaajansa kanssa.



Jatkosopimukset KalPan kanssa solmivat hyökkääjät Joni Ikonen ja Henri Knuutinen sekä puolustaja Valtteri Parikka.



Ikosen sopimus on yksivuotinen, Knuutisen kaksivuotinen ja Parikan yksivuotinen sopimus sisältää myös seuran option kaudesta 2020-2021.



- Kaikki kolme jatkosopimusta ovat hyvää jatkumoa joukkueen rungon kasassa pitämiselle. Nämä kaikki pelaajat ovat vielä siinä iässä, että he ovat menossa parhaita kausiaan kohti ja kehittyvät pelaajina koko ajan. Strategiamme on tuottaa sekä kehittää tähdet itse ja Liigan mittakaavassa näillä pelaajilla on potentiaalia ottaa vielä isojakin kehitysaskeleita pelaajina eteenpäin, KalPa Hockey Oy:n toimitusjohtaja Toni Saksman sanoo.



Taitava ja tehokas keskushyökkääjä



19-vuotias ja oikealta ampuva Joni Ikonen on taitava ja tehoiluun kykenevä keskushyökkääjä. Espoolaisen kiekkokoulun kasvatti omaa kokemusta myös Ruotsin SHL-joukkue Frölundan paidasta.



Kesällä 2017 Montreal Canadiensin 2. kierroksella varaama hyökkääjä oli päättyneellä kaudella sivussa pitkään loukkaantumisen vuoksi, mutta takaisin tositoimiin päästessään oli Ikonen heti hyvällä pelipäällä. 13:ssa ottelussa Ikonen kokosi kasaan pisteet 5+5=10. Ikosen sopimus kattaa kauden 2019-2020.



Kokoa ja kamppailuvoimaa



Kiuruveteläisen KK-81:n kasvatti Henri Knuutinen teki Liiga-debyyttinsä KalPassa jo kaudella 2016-2017. Tällä hetkellä Knuutisella on kasassa kaikkiaan 65 Liigan runkosarjaottelua tehoin 2+6=8.



Nuori laitahyökkääjä kärsi päättyneellä kaudella loukkaantumisista, mutta kunnossa ollessaan isokokoinen (190 cm / 88 kg) Knuutinen tuo kokoa ja ryminää keltapaitojen alempiin ketjuihin. Knuutisen sopimus KalPan kanssa kestää kevääseen 2021.



Atleettinen yleispelaaja



24-vuotias Valtteri Parikka pääsi viime kaudella pitkän loukkaantumisen jälkeen takaisin pelikuntoon. Urallaan yhteensä 93 Liigan runkosarjaottelua pelannut Parikka teki päättyneellä kaudella pelaamassaan 26:ssa ottelussa pisteet 2+1.



Parikka on urheilullinen ja kovaa töitä tekevä pelaaja, joka tuo lisää leveyttä kuopiolaisten puolustukseen. Parikan yksivuotisessa sopimuksessa on myös seuran optio kaudesta 2020-2021.



